ET Euroopa Liidu Teataja C 64/50

27. detsembril 2007 esitatud hagi — Bulgaaria Vabariik versus Euroopa Ühenduste Komisjon

(Kohtuasi T-499/07)

(2008/C 64/82)

Kohtumenetluse keel: bulgaaria

Pooled

Hageja: Bulgaaria Vabariik (esindajad: Anani Ananiev, Daniela Drambozova ja Elina Petranova)

Kostja: Euroopa Ühenduste Komisjon

Hageja nõuded

— Tühistada EÜ artikli 230 alusel komisjoni 26. oktoobri 2007. aasta otsus K(2007) 5255 (lõplik) kasvuhoonegaaside saastekvootide eraldamise siseriikliku kava kohta aastateks 2008–2012, millest Bulgaaria teavitas Euroopa Parlamendi ja nõukogu direktiivi 2003/87/EÜ kohaselt, teise võimalusena,

— tühistada EÜ artikli 230 alusel komisjoni 26. oktoobri 2007. aasta otsus K(2007) 5255 (lõplik) kasvuhoonegaaside saastekvootide eraldamise siseriikliku kava kohta aastateks 2008–2012, millest Bulgaaria teavitas Euroopa Parlamendi ja nõukogu direktiivi 2003/87/EÜ kohaselt, osas, mis määrab kindlaks eraldatavate saastekvootide koguarvu,

— mõista Bulgaaria Vabariigi kohtukulud välja Euroopa Ühenduste Komisjonilt.

Väited ja peamised argumendid

Hageja väidab, et vaidlustatud komisjoni 26. oktoobri 2007. aasta otsus K(2007) 5255 (lõplik) kasvuhoonegaaside saastekvootide eraldamise siseriikliku kava kohta aastateks 2008–2012 (edaspidi „jaotuskava”) tuleb järgnevatel põhjustel täielikult või osaliselt tühistada:

Peamised menetlusnormide rikkumised

Komisjon lükkas Bulgaaria jaotuskava tagasi, põhjendamata piisavalt oma järeldust, et jaotuskava ei vasta direktiivi 2003/87/EÜ (1) III lisa 1., 2., 3. ja 10. kriteeriumile, mistõttu on tegemist EÜ asutamislepingu artikli 253 rikkumisega.

Vaidlustatud otsuse on komisjon teinud pärast direktiivi 2003/87/EÜ artikli 9 lõikes 3 sätestatud tähtaja möödumist.

Enne otsuse tegemist ei andnud komisjon Bulgaariale võimalust esitada oma vastuväiteid jaotuskava hindamisele PRIMES-i mudeli uusima versiooni alusel, rikkudes sellega õigust olla ära kuulatud.

EÜ asutamislepingu või selle rakendusnormi rikkumine

Direktiivi 2003/87/EÜ artikli 9 lõigete 1 ja 3 ning artikli 11 lõike 1 kohaselt on saastekvootide üldkoguse kindlaksmääramine liikmesriikide ainupädevuses. Komisjon kontrollib direktiivi III lisa kriteeriumide kasutamist, kuid tal ei ole õigust kindlaks määrata saastekvootide üldkogust ilma liikmesriikide poolt väljatöötatud jaotuskava arvestamata. Asendades Bulgaaria poolt kasutatud III lisa kriteeriumidele vastava metodoloogia teise metodoloogiaga, mis ei sobi Bulgaaria majanduse hindamiseks ning on vastuolus osade kriteeriumidega, ületas komisjon talle direktiiviga antud kontrollivolitust.

Komisjon hindas Bulgaaria jaotuskava PRIMES-i mudeli uusima versiooni alusel, mille andmed sai Bulgaaria alles pärast vaidlusaluse otsuse tegemist. Järelikult rikkus komisjon lojaalse koostöö põhimõtet.

Hinnates jaotuskava PRIMES-i mudeli uusima versiooni alusel, ei uurinud komisjon Bulgaaria jaotuskava nõuetekohaselt direktiivi 2003/87/EÜ eesmärke silmas pidades. Kasutades Bulgaaria jaotuskava hindamisel PRIMES-i mudelit, jõudis komisjon väärale järeldusele, et kava ei ole kooskõlas III lisa 1., 2. ja 3. kriteeriumiga. Plaani tagasilükkamine ning eraldatavate kvootide üldkoguse vähendamine 37 % võrra tähendab, et Bulgaaria käitajaid ei kohelda võrdselt ühenduse kaubandussüsteemi ülejäänud käitajatega. Nii on komisjon rikkunud proportsionaalsuse ja võrdse kohtlemise põhimõtteid.

Arvestades Esimese Astme Kohtu otsust kohtuasjas T-374/04, rikkus komisjon õiguspärase ootuse ja õiguskindluse põhimõtteid sellega, et ta ei kohaldanud Bulgaaria jaotuskava hindamisel täies ulatuses enda poolt seoses direktiiviga 2003/87/EÜ vastuvõetud õigusakte. Õiguspärase ootuse põhimõtet on rikutud sellega, et Bulgaaria jaotuskava hinnati PRIMES-i mudeli uusima versiooni alusel, mille andmed sai Bulgaaria alles pärast vaidlusaluse otsuse tegemist.

Õiguskindluse põhimõtet on rikutud sellega, et komisjon kasutas Bulgaaria jaotuskava hindamisel mitteametlikku dokumenti.

Hea halduse põhimõtet on rikutud sellega, et komisjon ei uurinud Bulgaaria jaotuskava vastavuse hindamisel direktiivi 2003/87/EÜ III lisa 1., 2. ja 3. kriteeriumile tähelepanelikult ja objektiivselt kõiki asjakohaseid majanduslikke ning ökoloogilisi tegureid.

Komisjon kohaldas jaotuskava hindamisel vääralt tema poolt seoses direktiiviga 2003/87/EÜ vastuvõetud ja talle siduvaid õigusakte ning rikkus sellega direktiivi 2003/87/EÜ III lisa 1., 2., 3., 4., 6. ja 10. kriteeriumit.

(1) Euroopa Parlamendi ja nõukogu 13. oktoobri 2003. aasta direktiiv 2003/87/EÜ, millega luuakse ühenduses kasvuhoonegaaside saastekvootidega kauplemise süsteem ja muudetakse nõukogu direktiivi 96/61/EÜ (ELT L 275, lk 32; ELT eriväljaanne 15/07, lk 631).